Informatívna správa o výsledkoch výberového konania na funkciu generálneho riaditeľa TASR - Slovakia

Vláda Slovenskej republiky na svojom zasadnutí dňa 26. júna 2002 odvolala z funkcie generálneho riaditeľa Tlačovej agentúry Slovenskej republiky – Slovakia (ďalej len TASR – Slovakia) Ivana Čeredejeva. Vláda súčasne poverila ministra kultúry pripraviť výberové konanie na funkciu generálneho riaditeľa TASR – Slovakia. Vedením tejto štátnej príspevkovej organizácie do menovania nového generálneho riaditeľa vláda poverila najprv Richarda Erdöfyho, súčasného šéfredaktora agentúry, a potom 31. júla dočasne poverila vedením agentúry redaktora Redakcie ekonomiky TASR – Slovakia Petra Nedavašku.
Dňa 3. júla 2002 vláda SR vzala na vedomie materiál predložený ministrom kultúry pod názvom Informácia o realizácii vyhlásenia výberového konania na funkciu generálneho riaditeľa TASR – Slovakia. V súlade s týmto materiálom a v zmysle zákona č. 313/2001 Z. z. o verejnej službe bolo 2. augusta 2002 vyhlásené výberové konanie. Výberová komisia zasadla 2. septembra 2002 v zložení: Miroslav Cipár (Tlačová rada), Vojtech Puha (Ministerstvo financií SR), Ľuboš Kadlec (Ministerstvo kultúry SR), odborník na mediálnu problematiku Martin Šmatlák a Richard Erdöfy (TASR), ktorého delegovala odborová organizácia TASR.
Do výberového konania sa prihlásili štyria uchádzači. Výberová komisia po vyhodnotení písomných materiálov a na základe ústnych pohovorov do funkcie generálneho riaditeľa TASR – Slovakia jednomyseľne odporučila Petra Nedavašku. Generálneho riaditeľa TASR v zmysle zákona č .81/1992 Zb. o TASR menuje vláda. Minister kultúry si odporúčanie výberovej komisie osvojil a týmto predkladá vláde SR návrh na menovanie Petra Nedavašku do funkcie generálneho riaditeľa TASR – Slovakia.